**Telakkakatu** (ruots. *Docksgatan*) on pohjois–eteläsuuntainen katu pääosin Punavuoren kaupunginosassa Helsingin eteläisessä kantakaupungissa. Se alkaa Eiran­rannasta ja johtaa lähelle Hietalahtea, Puna­vuoren­kadun risteykseen, josta katulinjaus jatkuu Hietalahdenranta-nimisenä.

Katu on saanut nimensä Hietalahden telakasta, joka sijaitsee kadun länsipuolella ja jonka alue ulottui ennen Telakkakatuun saakka. Ruotsinkielisen nimensä Docksgatan katu sai jo vuonna 1870. Suomenkieliseksi nimeksi valittiin vuonna 1909 Tokankatu, joka kuitenkin vaihdettiin Telakkakaduksi vuonna 1928.

Historia
--------

Satamaradan tasoristeys Telakkakadun ja Tehtaankadun kulmassa vuonna 1982. Oikealla näkyy raitiotie, joka kiertää Mestaritalon ympäri.
1890-luvulta 2000-luvun alkuun asti Telakkakadulla oli Helsingin satamaradan liikennettä. Kiskot kulkivat ratakuilussa kadun keskellä Hietalahdesta Meri- ja Eteläsatamaan. Ratakuilu oli enimmäkseen muutaman metrin alempana kuin kadun pinta sen kummallakin puolella, mutta Tehtaankadun ja Munkkisaarenkadun kohdalla oli tasoristeys, jonka kohdalla kadut ja satamarata olivat samalla korkeudella. Rataosuus purettiin kesällä 2008 ja satamarata kokonaisuudessaan keväällä 2009. 

### Telakkaranta

Katu vuonna 2018. Entinen ratakuilu toimi kevyeen liikenteen väylänä ennen raitiokiskojen rakentamista. Kuilun poistamisen jälkeen kadun reunoille rakennettiin yksisuuntaiset pyörätiet.
Telakkakatua alettiin uudistaa voimakkaasti 2010-luvun lopussa. Rantaan alettiin rakentaa Telakkaranta-nimistä aluetta, johon kuuluu asuntoja ja toimistorakennuksia. Kadun varressa sijainnut monitoimitalo Nosturi purettiin Telakkarannan tieltä vuonna 2020. Euroopan kemikaaliviraston pääkonttori valmistui osana Telakkarantaa vuonna 2020.

### Raitioliikenne

Telakkarannan rakentamisen yhteydessä kadulle rakennettiin noin kilometrin verran uutta raitiotietä Bulevardin kiskojen jatkeeksi. Osuus ulottuu kääntöpaikalle Hernesaaren pohjoisosaan, josta sitä on tarkoitus jatkaa noin kilometrillä Hernesaaren kärkeen saakka. Vanha satamaradan kuilu poistettiin ja katu tasattiin raitiotietä varten. Remontin aikana kadun alta Mestaritalon kupeesta löytyi rakennelma, jonka arvellaan olleen vanha huoltotunneli.

Uudet kiskot valmistuivat kesällä 2020, ja raitiovaunut aloittivat liikennöinnin huhtikuussa 2021. Telakkakadulla sijaitsevat Telakanpuistikko- ja Munkkisaari-nimiset pysäkit. 

Jo ennestään Telakkakatua pitkin kulki Mestaritalon kohdalla raitiolinja 1, jonka eteläisen päätepysäkkiin liittyvä kääntösilmukka kiertää Mestaritalon korttelin ympäri. Sen päätepysäkki sijaitsee kuitenkin Pursimiehenkadulla, eikä sillä ole pysäkkiä Telakkakadulla.

Rakentamisen yhteydessä koko kadun kunnallistekniikka uusittiin. Kevyttä liikennettä varten rakennettiin yksisuuntaiset pyöräkaistat ja erilliset jalkakäytävät.

* Telakkarannan ja raitiokiskojen rakennustöitä syksyllä 2019.Telakkarannan ja raitiokiskojen rakennustöitä syksyllä 2019.
* Raitioliikenne Hernesaareen alkoi keväällä 2021.Raitioliikenne Hernesaareen alkoi keväällä 2021.

Poikkikadut
-----------

* Eiranranta
* Merikatu (kaakkoon)
* Speranskintie (itään), Hernesaarenkatu (länteen)
* Tehtaankatu (itään), Munkkisaarenkatu (länteen)
* Pursimiehenkatu
* Merimiehenkatu
* Punavuorenkatu, jonka risteyksestä katulinjaus jatkuu eteenpäin Hietalahdenrantana.

Merimiehenkadun ja Punavuorenkadun välissä kadun itäpuolella on Telakanpuistikko.

Rakennuksia kadun varrella
--------------------------

Vuonna 1898 valmistunut Mestaritalo oli Fazerin makeistehdas 1960-luvulle asti.
* Mestaritalo (1898)
* Merikortteli (1919)
* Nosturi (1958–2020)
* Euroopan kemikaaliviraston pääkonttori (2020)

* Merikortteli ja ratakuilu 1920-luvulla. Suomen Kaapelitehtaan rakennuttaman Merikorttelin tieltä purettiin puisia asuintaloja.Merikortteli ja ratakuilu 1920-luvulla. Suomen Kaapelitehtaan rakennuttaman Merikorttelin tieltä purettiin puisia asuintaloja.
* Asemakaavassa suojeltu vanha konepaja on käytössä kemikaaliviraston kokous- ja konferenssitilana.Asemakaavassa suojeltu vanha konepaja on käytössä kemikaaliviraston kokous- ja konferenssitilana.

Lähteet
-------

1. ↑  Aluejaot: Osa-alueet *Helsingin karttapalvelu*. Viitattu 25.8.2021.
2. 1 2  Nimistö *Helsingin karttapalvelu*. Viitattu 15.7.2021.
3. ↑  Kulttuuri- ja monitoimitalo Nosturin purkutyöt käynnissä, Telakkakatu 8 (nyk. Punavuorenkatu 25)  5.2.2020. Helsingin kaupunginmuseo. Viitattu 25.8.2021.
4. ↑  Asuinrakennuksen perustuksia varten kaivettu monttu ja perustuksien rakentamista paikalla, jossa vuoden 2019 loppuun asti toiminut kulttuuri- ja monitoimitalo Nosturi sijaitsi  1.7.2020. Helsingin kaupunginmuseo. Viitattu 25.8.2021.
5. 1 2  Salomaa, Marja: Euroopan kemikaalivirasto muuttaa Helsingin Telakkarantaan – virastolle rakennetaan 8-kerroksinen uudisrakennus *Helsingin Sanomat*.  4.12.2017. Viitattu 25.8.2021.
6. ↑  Salomaa, Marja: Kuutosen raitiolinja uudistuu 2018 – uusi reitti Hernesaareen vie 70 pysäköintipaikkaa *Helsingin Sanomat*.  22.5.2016. Viitattu 25.8.2021.
7. ↑  Pajuriutta, Satu: Hernesaaren raitiovaunulinjan esirakentamistyöt mullistavat Telakkakadun ilmeen *Helsingin Sanomat*.  7.4.2018. Viitattu 25.8.2021.
8. ↑  Ikola, Vilma: Kadun alta löytyi salakerros Helsingissä – Mystisessä tunnelissa olivat ovet ja ikkunatkin paikallaan vailla minkäänlaista selitystä *Ilta-Sanomat*.  12.8.2020. Viitattu 11.4.2022.
9. ↑  Salomaa, Marja: Raitiolinjat 6 ja 9 siirtyvät uusille reiteille, kolme uutta pysäkkiä tulossa *Helsingin Sanomat*.  23.3.2021. Viitattu 25.8.2021.
10. ↑  Raitiolinja 6 jatkuu Eiranrantaan, linja 6T lakkaa ja linja 7 poikkeusreitille 6.4. Länsiterminaalille korvaavalla bussilla 7X 6.4. – 2.5.  16.3.2021. Helsingin seudun liikenne.  Arkistoitu 30.6.2022. Viitattu 25.8.2021.
11. 1 2  Telakkakatu avataan liikenteelle 2.7. – Hernesaaren raitiotien rakentaminen jatkuu Eiranrannassa *Uutta Helsinkiä*.  29.6.2020. Helsingin kaupunki. Viitattu 25.8.2021.
12. ↑  Peltoranta, Jari: Euroopan kemikaaliviraston rakennuksessa historia ja nykyaika päällekkäin *Projektiuutiset*.  2.3.2020. Viitattu 25.8.2021.

Aiheesta muualla
----------------

* Kuvia tai muita tiedostoja aiheesta **Telakkakatu** Wikimedia Commonsissa